Syyria / Kurdiväestön asema Aleppon maakunnassa ja erityisesti Afrinin piirikunnassa

Syria / The situation of Kurds in Aleppo governorate and particularly in Afrin district

**Kysymykset**

1. Mikä on kurdien asema Aleppon maakunnassa ja erityisesti Aleppon kaupungissa?
 1.1 Kurdit Aleppon maakunnassa
 1.2 Kurdien asema Aleppon kaupungissa ja erityisesti Ashrafiyan ja Shaykh Maqsoudin
 kaupunginosissa
2. Mikä on kurdien asema Afrinin piirikunnassa?

***Questions***

1. What is the situation of Kurds in Aleppo governorate and especially in Aleppo city?
 *1.1 The Kurds in Aleppo governorate
 1.2 The situation of Kurds in Aleppo city and especially in the neighbourhoods of Ashrafiya and Shaykh Maqsoud
2. What is the situation of Kurds in Afrin district?*

*Tässä kyselyvastauksessa tarkastellaan Syyrian kurdiväestön asemaa Aleppon maakunnassa sekä erityisesti Syyrian hallinnon suurelta osin hallitsemassa Aleppon kaupungissa ja Turkin ja sen tukemien syyrialaisten kapinallisryhmien kontrolloimassa Afrinin piirikunnassa. Vastauksessa ei käsitellä kurdien asemaa Syyrian kurdien autonomisen hallinnon Aleppon maakunnan itä- ja koillisosissa hallitsemilla alueilla (Manbij ja Kobane).[[1]](#footnote-1) Vastauksessa ei niin ikään käsitellä Syyrian tapauksessa omaksi erityisryhmäkseen määriteltyjen kansalaisuudettomien kurdien[[2]](#footnote-2) asemaa tai tavallisesti etniseltä taustaltaan kurdeiksi miellettyjen jesidien asemaa, vaan siinä keskitytään kurdiväestön yleiseen tilanteeseen Aleppon maakunnan alueella.*

## Mikä on kurdien asema Aleppon maakunnassa ja erityisesti Aleppon kaupungissa?

### Kurdit Aleppon maakunnassa

Tutkija Harriet Allsopp toteaa teoksessaan *The Kurds of Syria* (2014), että Syyrian kurdiväestön määrästä ei ole tarkkaa tietoa, sillä maassa ei ole toteutettu Ranskan mandaattiajan (1923−1946) jälkeen väestölaskentaa, jossa otettaisiin huomioon väestön etninen identiteetti. Allsoppin mukaan useimmat kurdilähteet arvioivat kurdien määräksi 3 miljoonaa tai arviolta 12–15 % Syyrian 22-miljoonaisesta väestöstä. Varovaisemmissa arvioissa kurdeja katsotaan olevan Syyriassa noin 1,5 miljoonaa, eli 8 % Syyrian väestöstä.[[3]](#footnote-3) Nämä arviot toistetaan käytännössä sellaisenaan myös Allsoppin ja Wladimir van Wilgenburgin teoksessa *The Kurds of Northern Syria* (2019).[[4]](#footnote-4) Allsoppin mukaan Syyrian kurdien (pääasialliset) asuinalueet sijaitsevat Syyrian pohjoisosissa, Turkin ja Irakin Kurdistanin rajalla. Syyrian kolme keskeisintä kurdialuetta ovat Luoteis-Syyriassa sijaitseva Kurd Dagh (Afrinin piirikunnassa), Kobane (Aleppon maakunnan koillisosassa) ja Koillis-Syyrian Jazira,[[5]](#footnote-5) joka vastaa karkeasti nykyistä Hasakan maakuntaa. Syyrian pääkaupungissa Damaskoksessa elää Allsoppin mukaan suuri ja historiallinen (*ancient*) kurdiyhteisö. Myös Aleppon, Idlibin, Haman, Homsin ja Latakian kaupungeissa ja lähialueilla elää suuri määrä kurdeja.[[6]](#footnote-6)

Aleppon maakunnan kurdiväestöä käsittelevät lähteet keskittyvät etupäässä Aleppon kaupungissa (ks. kohta 1.2) ja/tai Afrinin piirikunnassa (ks. kohta 2.) eläviin kurdeihin. Maantieteilijä Fabrice Balanche esittää vuonna 2018 julkaisemassaan, Syyrian sisällissotaan liittyviä uskonnollisia ja etnisiä jakolinjoja käsittelevässä tutkimuksessa, että Aleppon ja Damaskoksen kaupungeissa eläisi yhteensä noin miljoona kurdia.[[7]](#footnote-7) Balanchen mukaan kurdit muodostivat ennen vuotta 2011 jopa 20–25 % Aleppon kaupungin väestöstä, ja he olivat keskittyneet erityisesti kaupungin pohjoisosiin.[[8]](#footnote-8) Mikäli Balanchen arvio suhteutetaan UN-Habitatin esittämään arvioon, jonka mukaan Aleppon kaupungin asukasluku oli vuonna 2011 hieman yli 3 miljoonaa (3 083 500),[[9]](#footnote-9) kaupungissa eli vuonna 2011 noin 617 000–771 000 kurdia. Balanchen mukaan myös Manbijin ja al-Babin kaltaisissa, Aleppon maakunnan pienemmissä kaupungeissa elää kurdivähemmistö, joka pitää kuitenkin Aleppon kaupungin kurdeja ”matalampaa profiilia” (*a more discreet profile*).[[10]](#footnote-10) Balanchen mukaan Syyrian kurdien muodostamaan etniseen ryhmään laskettujen henkilöiden määrittelemiseen liittyy kuitenkin hankalia kysymyksiä, jotka perustuvat esimerkiksi siihen, lasketaanko ryhmään myös ”arabisoidut”, arabiaa ensimmäisenä äidinkielenään puhuvat kurdit tai kurdi- ja arabitaustaisten henkilöiden ns. seka-avioliitoista syntyneet lapset.[[11]](#footnote-11)

Tutkija Jordi Tejelin mukaan Syyrian hallinto oli jatkanut vuoteen 2012 tultaessa maan kurdiväestön poliittista marginalisoimista jo yli 40 vuoden ajan.[[12]](#footnote-12) Allsoppin mukaan Syyrian kurdialueiden väestökoostumuksen keinotekoinen muuttaminen, maan ja kansan ”kurdilaisen luonteen” (*the Kurdish character*) hävittäminen ja Syyrian kurdivähemmistön olemassaolon kieltäminen määrittelevät Syyrian kurdiväestön suhdetta Syyrian valtioon.[[13]](#footnote-13) Yhdysvaltain ulkoministeriön (USDOS) vuoden 2021 tilannetta käsittelevän ihmisoikeusraportin mukaan Syyrian hallinto rajoittaa kurdin kielen käyttöä, kurdinkielisten kirjojen ja muun aineiston julkaisemista ja kurdikulttuurin ilmaisemista. Sekä Syyrian hallinnon että syyrialaisen yhteiskunnan kerrotaan kohdistavan maan kurdiväestöön syrjintää ja sortoa[[14]](#footnote-14), ja hallinnon esitetään tukevan kurdeihin kohdistuvaa väkivaltaa.[[15]](#footnote-15) Raportissa ei kuitenkaan täsmennetä, mitä hallinnon tukemalla, kurdeihin kohdistuvalla väkivallalla tarkalleen ottaen tarkoitetaan.

###  Kurdien asema Aleppon kaupungissa ja erityisesti Ashrafiyan ja Shaykh Maqsoudin kaupunginosissa

Aleppon kaupungissa sijaitsevat Ashrafiyan ja Shaykh Maqsoudin kaupunginosat ovat lähteiden mukaan pääasiassa Syyrian kurdien autonomisen hallinnon[[16]](#footnote-16) (lyh. AANES[[17]](#footnote-17); autonominen hallinto) hallinnassa, joskin näkemykset tämän autonomisen hallinnon hallitseman alueen laajuudesta ja siitä, mikä taho tarkalleen aluetta hallitsee, vaihtelevat hieman lähteestä toiseen. International Crisis Groupin 9.5.2022 julkaiseman raportin mukaan Syyrian kurdien Kansan puolustusyksiköt (YPG) pitävät hallinnassaan suurinta osaa Ashrafiyan ja Shaykh Maqsoudin kaupunginosista,[[18]](#footnote-18) minkä lisäksi kaupunginosien kurdisuvut ovat perustaneet omia puolisotilaallisia militioitaan[[19]](#footnote-19). Syyrian oppositiota tukevan verkkomedia Enab Baladin 13.4.2022 julkaiseman uutisartikkelin mukaan Demokraattinen unionipuolue (PYD) ja Syyrian demokraattiset joukot (SDF) pitävät edelleen hallinnassaan Ashrafiyan ja Shaykh Maqsoudin kaupunginosia, minkä lisäksi ko. tahojen esitetään hallitsevan myös läheisiä[[20]](#footnote-20) Bani Zaidin ja Al-Sakan al-Shababiunin kaupunginosia.[[21]](#footnote-21) Syyrialaisen Syrians For Truth and Justice (STJ) -ihmisoikeusjärjestön 27.6.2022 julkaisemassa katsauksessa esitetään, että Ashrafiyan kaupunginosa olisi Syyrian hallinnon joukkojen ja Shaykh Maqsoud taas YPG:n hallinnassa.[[22]](#footnote-22)

Uutislähteiden perusteella Syyrian kurdien autonomisen hallinnon Aleppon kaupungissa hallitsemalla alueella elää noin 200 000 asukasta.[[23]](#footnote-23) Uutistoimisto Hawar viittaa 20.4.2022 julkaisemassaan artikkelissa Ashrafiyan ja Shaykh Maqsoudin avustuskomitean vuonna 2021 tekemään väestölaskentaan, jonka mukaan kaupunginosissa asuu 216 420 ihmistä, joista useimmat ovat etniseltä taustaltaan kurdeja. Lisäksi kaupunginosissa elää arabeja, jesidejä, turkmeeneja ja syyrialaiskristittyjä. Lisäksi artikkelissa esitetään, että useimmat asukkaista ovat Afrinin alueelta sisäisesti siirtymään joutuneita henkilöitä (IDP).[[24]](#footnote-24) Lähteiden perusteella Ashrafiyan ja Shaykh Maqsoudin väestömäärä on vaihdellut huomattavasti Syyrian sisällissodan aikana. Fabrice Balanchen mukaan kaupunginosissa asui vuonna 2012 noin 500 000 asukasta, mutta vuoteen 2014 tultaessa Shaykh Maqsoudin väkiluvun arvioitiin pudonneen 50 000:een, valtaosan kaupunginosan kurdiväestöstä paetessa Afrinin, Kobanen (arab. *Ain al-Arab*) tai Hasakan alueelle.[[25]](#footnote-25) Heinäkuussa 2017 julkaistussa Reutersin uutisessa Shaykh Maqsoudin alueen (*district*) asukasluvuksi arvioidaan 40 000 asukasta.[[26]](#footnote-26)

Balanchen mukaan Aleppon kaupungin kurdiväestö oli säilyttänyt sisällissotaa edeltävinä vuosina etnisen identiteettinsä ja läheiset suhteet kotikyliinsä.[[27]](#footnote-27) Balanche toteaa, että muualta Aleppon maakunnasta kotoisin olevaa kurdiväestöä oli muuttanut Aleppon kaupunkiin 1970-luvulta lähtien työmahdollisuuksien perässä, mutta myös sen takia, että kaupungissa oli kokonaisia asuinalueita, joiden asukkaat kokivat olevansa vapaita puhumaan kurdin kieltä ilman syrjintää. Aleppon kaupunkiin oli kehittynyt myös kaupungin tekstiiliteollisuudesta ja autohuoltamoista toimeentulonsa saanut kurditaustainen yrittäjäporvaristo ja keskiluokkainen, kurdinkielinen älymystö.[[28]](#footnote-28) Balanche kuvaa Shaykh Maqsoudin kaupunginosaa (*district*) ”kurdikaupungiksi [Aleppon] kaupungin sisällä”.[[29]](#footnote-29) Balanchen mukaan Shaykh Maqsoud on kehittynyt ”epämuodolliseksi teollisuusalueeksi” (*informal industrial zone*), jossa on satoja, kotitalouksien yhteydessä toimivia tekstiiliteollisuuden työpajoja.[[30]](#footnote-30)

Kurditaustaisen North Press Agencyn (NPA) 21.2.2021 julkaiseman artikkelin mukaan Ashrafiyan ja Shaykh Maqsoudin kaupunginosissa on toiminut huhtikuusta 2019 lähtien siviilihallinto, joka on järjestetty autonomisen hallinnon antaman mallin mukaisesti ja joka toimii erillään Syyrian hallinnon Aleppon kaupungissa ylläpitämästä hallinnosta.[[31]](#footnote-31) Enab Baladin mukaan autonominen hallinto sallii Aleppon muun siviiliväestön asioimisen Ashrafiyan ja Shaykh Maqsoudin kaupunginosissa, eikä näiden liikkumista rajoiteta alueen tarkastuspisteillä. Lisäksi autonomisen hallinnon todetaan sallivan Syyrian hallinnon joukkoihin kuuluvien henkilöiden asumisen alueella.[[32]](#footnote-32) NPA esittää, että Syyrian hallinnon Aleppon kaupungissa hallitsemien alueiden asukkaita olisi muuttanut Ashrafiyan ja Shaykh Maqsoudin kaupunginosiin sen takia, että kaupunginosien elinolosuhteet olisivat muuta Aleppon kaupunkia paremmat palveluiden saatavuuden, työmahdollisuuksien ja halpojen vuokra-asuntojen takia. Lisäksi NPA väittää Aleppon muiden kaupunginosien asukkaiden katsovan, että turvallisuuteen liittyvät ongelmat ja huolet olisivat kyseisissä kaupunginosissa harvinaisempia kuin muualla Aleppossa.[[33]](#footnote-33) Crisis Groupin mukaan Ashrafiyan ja Shaykh Maqsoudin kaupunginosissa on kuitenkin tapahtunut vain vähän jälleenrakennusta[[34]](#footnote-34).[[35]](#footnote-35)

International Crisis Groupin raportin perusteella kurdijoukkojen hallitsemien Ashrafiyan ja Shaykh Maqsoudin kaupunginosien ja Syyrian hallinnon Hasakan maakunnassa sijaitsevassa Qamishlin kaupungissa hallitseman enklaavin välillä vallitsee asetelma, jossa yhdellä alueella ilmenevät jännitteet heijastuvat usein myös toiselle.[[36]](#footnote-36) Enab Baladin mukaan Syyrian armeijan neljäs divisioona asetti huhtikuun 2022 alussa Ashrafiyan ja Sheikh Maqsoudin kaupunginosat saartoon, joka esti mm. ruoka- ja lääkekuljetukset alueelle.[[37]](#footnote-37) COAR Globalin mukaan autonomisen hallinnon sisäisestä turvallisuudesta vastaavat Asayish-joukot vastasivat hallinnon toimiin saartamalla Syyrian hallinnon Qamishlin kaupungissa hallitsemat alueet.[[38]](#footnote-38) Vastaavia jännitteitä nähtiin myös tammikuussa 2021.[[39]](#footnote-39) Hawar-uutistoimiston 20.4.2022 julkaiseman artikkelin perusteella Syyrian armeijan neljäs divisioona esti 5.4.2022 lääkeyhtiöiden toimitukset Shaykh Maqsoudin kaupunginosaan, mikä esti erityisesti säännöllistä lääkitystä (diabetes-, sydän- ja verenpainelääkkeet) tarvitsevien kaupunginosan asukkaiden lääkkeiden saannin. Artikkelin mukaan Syyrian armeijan neljännen divisioonan sotilaat ovat tutkineet saarron yhteydessä tarkastuspisteillä asioivien ihmisten puhelimia ja uhanneet heitä sieppauksilla, elleivät he maksaisi divisioonan sotilaille säännöllisiä lahjuksia ja ”veroja”.[[40]](#footnote-40) Hawarin 4.12.2022 julkaiseman uutisen perusteella Syyrian armeijan neljäs divisioona olisi rajoittanut syksyllä 2022 vastaavalla tavalla myös Syyrian kurdijoukkojen yhdessä Syyrian hallinnon kanssa kontrolloiman[[41]](#footnote-41) Tal Rifaatin[[42]](#footnote-42) polttoaine-, ruoka- ja lääketoimituksia.[[43]](#footnote-43)

Saatavilla olevien tietojen perusteella Syyrian kurdien aseelliset ryhmät värväävät joukkoihinsa alaikäisiä myös Aleppon kaupungissa.[[44]](#footnote-44) Enab Baladi esittää maaliskuussa 2022 julkaistussa uutisessa, että ”Vallankumouksellinen nuoriso” pyrkisi sieppaamaan ja värväämään alaikäisiä myös Shaykh Maqsoudin ja Ashrafiyan kaupunginosissa. Uutisessa haastatellaan Shaykh Maqsoudissa elävää miestä, joka esittää ”Vallankumouksellisen nuorisoliikkeen”[[45]](#footnote-45) värvääjien toimivan molemmissa kaupunginosissa.[[46]](#footnote-46) STJ raportoi kesäkuussa 2022 tapauksesta, jossa Shaykh Maqsoudin kaupunginosissa toimivat YPG-joukot olisivat värvänneet riveihinsä Ashrafiyan kaupunginosassa asuneen 17-vuotiaan pojan.[[47]](#footnote-47)

## Mikä on kurdien asema erityisesti Afrinin piirikunnassa?

### Kurdien asema Afrinin piirikunnassa

Humanitaariseen työhön liittyvää tietoa tuottavan kansainvälisen iMMAP-järjestön tammikuussa 2022 julkaiseman katsauksen mukaan Afrinin piirikunta vastaa lähes täysin Turkin ja tämän tukemien kapinallisryhmien ns. Oliivinoksa-operaation aikana hallintaansa ottamaa aluetta[[48]](#footnote-48).[[49]](#footnote-49) iMMAP arvioi, että tällä ns. Oliivinoksa-alueella eli ennen Turkin vuoden 2018 alussa käynnistämää hyökkäystä noin 270 000 asukasta,[[50]](#footnote-50) joista 125 000 oli sisäisesti siirtymään joutuneita henkilöitä (IDP).[[51]](#footnote-51) Suurin osa (noin 80–90 %)[[52]](#footnote-52) alueen alkuperäisistä asukkaista oli etniseltä taustaltaan kurdeja.[[53]](#footnote-53) ACAPSin 3.3.2021 julkaisemassa katsauksessa viitataan nimettömään tietolähteeseen, jonka mukaan Afrinin piirikunnassa oli joulukuussa 2020 yli 442 000 asukasta, joista 154 682 piirikunnan alkuperäisiä asukkaita, 285 550 IDP:itä ja 2 596 palanneita.[[54]](#footnote-54) YK:n humanitaaristen asioiden koordinointitoimisto OCHAn helmikuussa 2022 julkaisemassa, Syyrian humanitaarista tilannetta käsittelevässä raportissa Afrinin piirikunnassa elävien piirikunnan alkuperäisten asukkaiden määräksi ilmoitetaan 74 392 ja alueella elävän IDP-väestön määräksi 119 663.[[55]](#footnote-55)

Kansainvälinen ihmisoikeusjärjestö Human Rights Watch viittaa YK:n tietoihin, joiden mukaan Turkin vuonna 2018 toteuttamassa hyökkäyksessä, eli ns. Oliivinoksa-operaatiossa, sai surmansa kymmeniä siviilejä, minkä lisäksi kymmenet tuhannet siviilit joutuivat pakenemaan kodeistaan. Lisäksi Turkin tukemat kapinallisryhmät takavarikoivat, tuhosivat ja ryöstelivät kurditaustaisten siviilien kiinteistöjä ilman, että omistajille olisi maksettu korvauksia, ja ryhmien taistelijat ottivat perheineen haltuunsa Afrinin asukkaiden koteja. Lisäksi paikallisten aktivistien kerrotaan raportoineen Afrinin valtauksen aikana ainakin 86 tapauksesta, joissa kapinallisryhmien voidaan katsoa syyllistyneen laittomiksi kiinniotoiksi, kidutukseksi ja (tahdonvastaisiksi) katoamisiksi luokiteltaviin tekoihin.[[56]](#footnote-56) Saatavilla olevien tietojen perusteella Afrinin kurdiväestön kotien ja muun omaisuuden haltuunottojen[[57]](#footnote-57) ja kurdeihin kohdistuvien laittomien pidätysten ja sieppausten[[58]](#footnote-58) kaltaiset oikeudenloukkaukset ovat jatkuneet Afrinin alueella myös vuoden 2018 jälkeen (näistä tarkemmin alla).

ACAPSin maaliskuussa 2021 julkaiseman katsauksen mukaan Afrinin piirikunnan kurdit ovat yksi niistä ryhmistä, joiden asemaan piirikunnan humanitaarisella tilanteella on eniten vaikutusta. Katsauksessa kurdeihin esitetään kohdistuvan jatkuvaa häirintää Turkin tukemien kapinallisryhmien muodostaman ”Syyrian kansallisen armeijan” (SNA[[59]](#footnote-59)) taholta, minkä seurauksena Afrinin kurdiväestö on vaarassa menettää elinkeinonsa ja pääsynsä ruokaan ja suojaan.[[60]](#footnote-60) Tutkija Khayrallah al-Hilu esittää 2021 julkaisemassaan artikkelissa, että Turkki on antanut Afrinin piirikunnassa toimivien SNA:n joukkojen tehtäväksi kurdeihin kohdistuvien väkivaltaisten turvallisuustoimien (*violent security measures against Kurds*) toteuttamisen.[[61]](#footnote-61) ACAPS esittää, että Afrinin piirikunnassa vallitseva vakava turvattomuus, räjähdesaasteiden suuri määrä ja laajamittainen rikollisuus ovat lisänneet hyvin suuresti piirikunnan kurdiväestön turvallisuuteen liittyviä tarpeita (*protection needs*).[[62]](#footnote-62) ACAPSin useisiin, vuosina 2018 ja 2020 julkaistuihin julkisiin lähteisiin perustuvan arvion mukaan Afrinin paikalliset, SNA:an kuuluvat aseelliset ryhmät kohdistavat alueen kurdiväestöön uhkailua, kiristystä, kiinniottoja ja sieppauksia. Aseryhmien harjoittaman häirinnän, kuten Afrinin asukkaille asetettujen ”verojen” ja kiristyksen, arvioidaan vaikuttavan eniten Afrinin kurditaustaisiin maanviljelijöihin. Kurdiväestöön kerrotaan kohdistuvan erityisiä syrjiviä käytäntöjä, kuten sadolle asetettuja ”veroja” ja siviilien omaisuuden tuhoamista ja takavarikoimista. Lisäksi kurdeja syrjitään ACAPSin mukaan myös peruspalveluiden saatavuuden osalta.[[63]](#footnote-63)

Washington Kurdish Instituten maaliskuussa 2022 julkaiseman raportin mukaan Afrinissa nähdään edelleen paljon poliittista ja sotilaallista väkivaltaa, millä viitataan esimerkiksi Turkin ja Syyrian kurdien väliseen konfliktiin liittyviin aseellisiin yhteenottoihin[[64]](#footnote-64) ja Turkin tiedustelupalveluiden ja kapinallisryhmien lunnastarkoituksessa toteuttamiin Afrinin asukkaiden sieppauksiin.[[65]](#footnote-65) Ceasefire Centren for Civilian Rights -hankkeen ja kurditaustaisen YASA-kansalaisjärjestön heinäkuussa 2020 julkaiseman raportin mukaan SNA-ryhmien toteuttamien mielivaltaisten pidätysten uhrit ovat tavallisesti kurditaustaisia siviilejä, joita aseelliset ryhmät syyttävät Afrinissa aiemmin vaikutusvaltaisia kurdipuolueita (erit. PYD) ja aseellisia joukkoja (YPG) kohtaan tunnetusta uskollisuudesta. Raporttia varten dokumentoitiin 47 tapausta, joissa henkilö siepattiin, häntä kidutettiin ja/tai hänet surmattiin. Kaikki uhrit olivat kurditaustaisia ja lähes puolessa kaikista tapauksista oikeudenloukkaukset perustuivat henkilön todellisiin tai väitettyihin yhteyksiin autonomiseen hallintoon tai muihin kurditaustaisiin poliittisiin ja sotilaallisiin toimijoihin.[[66]](#footnote-66)

USDOSin vuotta 2021 käsittelevän ihmisoikeusraportin mukaan Turkin tukemien kapinallisryhmien toteuttamien sieppausten uhrit olivat usein kurdi- tai jesiditaustaisia henkilöitä tai aseellisia ryhmiä avoimesti arvostelleita aktivisteja.[[67]](#footnote-67) YK:n Syyria-tutkintakomission 13.8.2021 julkaiseman raportin mukaan SNA:han kuuluvien aseellisten ryhmien jäsenet jatkoivat Afrinin (ja Ras al-Ainin) alueella pääasiassa kurditaustaisten siviilien laittomia pidätyksiä. Pidätetyt raportoivat vapauduttuaan joutuneensa SNA:n jäsenten pahoinpitelemiksi ja kiduttamiksi pidätyksen aikana.[[68]](#footnote-68) Lisäksi raportissa kuvataan, kuinka SNA:han kuuluvat ryhmät ovat toteuttaneet Afrinin alueen kylissä raportin tarkastelujakson aikana laajamittaisia pidätysoperaatioita (*village raid*).[[69]](#footnote-69) iMMAPin tammikuussa 2022 julkaiseman katsauksen mukaan Afrinin piirikuntaan palanneiden turvallisuuteen liittyvät uhat ovat keskeisin paluiden este. Katsauksessa todetaan, että PYD:hen ja YPG:hen kytköksissä olevat henkilöt otetaan varmasti (*certainly*) kiinni ja kuulusteltavaksi paluun yhteydessä, mihin liittyvän pidätysten, häirinnän ja muiden väärinkäytösten pelon todetaan lannistavan laajamittaisesti paluuaikomuksia myös löyhästi tai epämääräisesti (*unclear*) näihin tahoihin kytköksissä olevien henkilöiden kohdalla.[[70]](#footnote-70)

Khayrallah Al-Hilun heinäkuussa 2019 julkaiseman raportin mukaan Turkin asevoimat ja näiden tukemat syyrialaiset kapinallisryhmät olisivat pidättäneet Afrinin valtausta seuranneen vuoden aikana yli 2 500 siviiliä, joista noin 1 000 oli maaliskuussa 2019 edelleen vangittuna. Useimpia vangittuja syytettiin PYD:n tai YPG:n jäseniksi. Lisäksi Turkin kapinallisryhmille antamat ”vapaat kädet” olivat johtaneet myös lunnastarkoituksessa toteutettujen sieppausten lisääntymiseen, jotka ovat kohdistuneet erityisesti kurditaustaisiin siviileihin. Al-Hilu toteaa sieppausten perustuvan kuitenkin siepattujen YPG-kytkösten asemesta näiden (oletettuun) varallisuuteen[[71]](#footnote-71).[[72]](#footnote-72) EUAA:n syyskuussa 2022 julkaisemassa raportissa haastateltu, nimettömänä esiintyvä syyrialainen yliopistotaustainen asiantuntija esittää, ettei kurditausta tai se, että henkilö on kotoisin kurdienemmistöiseltä alueelta, johtaisi automaattisesti siihen, että henkilön katsotaan tekevän yhteistyötä SDF:n tai YPG:n kanssa. Asiantuntijan mukaan sen tunnistaminen, tekeekö henkilö yhteistyötä ko. tahojen kanssa, perustuu paikallisten asukkaiden tai näiden keskuudessa piilottelevien tiedonantajien antamiin tietoihin.[[73]](#footnote-73)

Syyrialaisen Syrians for Truth and Justice (STJ) -ihmisoikeusjärjestön 11.1.2022 julkaiseman raportin mukaan järjestö dokumentoi Afrinin alueella (*region*) vuonna 2021 yhteensä 584 pidätystä, joissa osa henkilöistä pidätettiin pelkästään sen perusteella, että he olivat taustaltaan kurdeja.[[74]](#footnote-74) STJ:n mukaan Afrinin kaupungissa dokumentoitiin vuoden 2022 alkupuoliskolla ainakin 311 sieppausta joko lunnasrahojen tai ”rasististen syiden”[[75]](#footnote-75) perusteella.[[76]](#footnote-76) Siepattujen joukossa oli 12 naista ja yksi lapsi. STJ:n vahvistamien tietojen mukaan 282 siepatuista oli vapautettu ja ainakin kaksi saanut surmansa julman kidutuksen seurauksena. 28 siepatun kohtalosta ei ollut tietoa.[[77]](#footnote-77)

ACAPSin mukaan kurditaustaisiin naisiin on kohdistunut vuoden 2018 jälkeen Afrinissa aseryhmien toteuttamia oikeudenloukkauksia ja häirintää.[[78]](#footnote-78) Yhdysvaltain ulkoministeriön ihmisoikeusraportin mukaan Human Rights Organization of Afrin ja The Missing Afrin Women Project -järjestöt esittivät elokuussa 2021, että satoja naisia olisi siepattu Turkin hallitsemilla alueilla vuoden 2018 jälkeen ja lähes 300 naista oli edelleen kateissa.[[79]](#footnote-79) YK:n Syyria-tutkintakomission 17.8.2022 julkaiseman raportin mukaan SNA:n jäsenet, mukaan lukien (SNA:n) sotilaspoliisin edustajat, rajoittivat ilmaisun- ja kokoontumisvapautta useilla alueilla Aleppon maakunnassa. SNA:n jäsenet ja viralliset uskonnolliset johtajat kohdistivat erityistä väkivaltaa ja väkivallalla uhkailua naisten oikeuksia ajaviin aktivisteihin (heidän sukupuolestaan riippumatta). Näiden oikeudenloukkausten todetaan vaikuttavan erityisesti kurditaustaisiin naisasia-aktivisteihin, joista osa on luopunut kaikesta julkisesta toiminnasta SNA:n toteuttamien kiinniottojen ja pidätysten pelossa.[[80]](#footnote-80)

ACAPSin maaliskuussa 2021 julkaiseman katsauksen mukaan Afrinin kurditaustaiset asukkaat ovat asumuksiin tai suojaan (*shelter*) liittyvien ongelmien osalta erityisen haavoittuvaisessa asemassa. Afrinin kurdiväestön kerrotaan altistuneen omaisuutensa toistuvalle ja järjestelmälliselle ryöstelylle. Vuonna 2018 Afrinista paenneiden koteja on otettu haltuun alueelle muualta Syyriasta siirtyneiden sisäisesti siirtymään joutuneiden (IDP) toimesta, minkä lisäksi SNA:han kytköksissä olevat aseryhmät ovat pakottaneet joitakin, pääasiassa kurditaustaisia asukkaita muuttamaan pois kodeistaan uhkailun, kiristyksen, kiinniottojen ja sieppausten tuloksena.[[81]](#footnote-81) iMMAPin tammikuussa 2022 julkaiseman katsauksen mukaan omistusoikeuksiin[[82]](#footnote-82) liittyviä oikeudenloukkauksia on toteutettu Afrinin piirikunnassa laajassa mittakaavassa, ja ne kohdistuvat pääasiassa kurditaustaisiin henkilöihin. Oikeudenloukkausten todetaan muodostavan merkittävän esteen piirikunnan asukkaiden paluille ja integraatiolle ja vaikuttavan kielteisesti alueen sosiaaliseen koheesioon. Lisäksi omaisuuden viemisen todetaan vaikuttavan asukkaiden kykyyn asianmukaisen toimeentulon hankkimiseen.[[83]](#footnote-83)

YK:n Syyria-tutkintakomission 13.8.2021 julkaiseman raportin mukaan SNA:han kuuluvat aseelliset ryhmät jatkoivat Afrinin (ja Ras al-Ainin) alueella siviilien omaisuuden luvattomia haltuunottoja ja ryöstelyä, joka kohdistui myös Syyrian jesidivähemmistön maanviljelysmaihin.[[84]](#footnote-84) Tutkija Elizabeth Tsurkovin joulukuussa 2022 julkaistun artikkelin mukaan Afrin on jaettu eri SNA-ryhmien hallitsemiin alueisiin, joilla elävät maanviljelijät joutuvat maksamaan erityistä suojelurahaa[[85]](#footnote-85) elinkeinonsa harjoittamiseksi. Tsurkovin mukaan käytäntö koskee kuitenkin myös ei-kurditaustaisia viljelijöitä.[[86]](#footnote-86) Lisäksi Tsurkov esittää, että Afrinin asukkaat joutuvat maksamaan SNA-ryhmille joko kertaluonteisen maksun tai kuukausittaista ”vuokraa” omaisuutensa käyttämiseksi tai pystyäkseen asumaan edelleen kodeissaan. Samalla SNA:han kuuluvien aseryhmien todetaan myös uhkailleen, siepanneen ja jopa surmanneen kurdi- ja arabitaustaisia henkilöitä, jotka ovat pyrkineet saamaan omaisuutensa takaisin hallintaansa. Kokonaisten kurdikylien todetaan olevan tyhjillään todennäköisesti sen takia, että aseryhmät ovat pyrkineet pääsemään käsiksi kylien tuottoisiin oliiviviljelmiin.[[87]](#footnote-87)

iMMAPin tammikuussa 2022 julkaiseman katsauksen mukaan ns. Oliivinoksa-operaatio ajoi pois kodeistaan noin 137 000 Afrinin maakunnan asukasta, eli arviolta puolet alueen väestöstä. Paenneista vain arviolta 30 % palasi alueelle operaation päättymisen jälkeen. Kymmenien tuhansien pääasiassa kurditaustaisten henkilöiden todetaan elävän edelleen (vuoden 2022) alussa sisäisesti siirtymään joutuneina (IDP). Sisäisesti siirtymään joutuneiden paluuseen kerrotaan liittyvän merkittäviä esteitä, ja heistä arviolta 20 000–50 000 todetaan oleskelevan Tal Rifaatin alueella[[88]](#footnote-88).[[89]](#footnote-89) Ilmeisen kurdimyönteinen Human Rights Organisation - Afrin - Syria -järjestö esittää 28.5.2021 julkaisemassaan lausunnossa, että ainoastaan 20 % Afrinin alkuperäisestä kurdiväestöstä oleskelisi edelleen alueella muodostaen 25 % Afrinin nykyväestöstä.[[90]](#footnote-90) Netjes viittaa kurdien Afrinissa toimivan paikallisen neuvoston tietoihin, joiden mukaan noin 40 % Afrinin väestöstä olisi kurditaustaisia.[[91]](#footnote-91) ACAPSin katsauksessa esitetään, että useimmat vuoden 2018 jälkeen Afrinin piirikuntaan jääneet kurdit olisivat vanhuksia, joilla ei ollut mahdollisuuksia poistua alueelta.[[92]](#footnote-92) Katsauksen mukaan Afrinin kurdiväestön asemasta on kuitenkin saatavilla tietoa vain puutteellisesti.[[93]](#footnote-93)

Khayrallah al-Hilun heinäkuussa 2019 julkaisemassa raportissa Turkin kuvataan pyrkivän nopeasti ja kaikessa hiljaisuudessa Afrinin turkkilaistamiseen. Lisäksi Al-Hilu toteaa Turkin muuttaneen Afrinin väestökoostumusta hienovaraisesti, asuttamalla alueelta paenneen kurdiväestön tilalle muualta Syyriasta alueelle paennutta arabiväestöä.[[94]](#footnote-94) Kurditaustaisen Washington Kurdish Instituten 9.3.2022 julkaisemassa raportissa esitetään, että Turkki ja sen tukemat syyrialaiset kapinallisryhmät ovat pyrkineet Afrinin valtauksen jälkeen alueen yhteiskunnan ja kulttuurin turkkilaistamiseen (eli alueella aiemmin vallinneen kurdikulttuurin häivyttämiseen) sekä alueen väestökoostumuksen muuttamiseen.[[95]](#footnote-95)

Al-Hilun heinäkuussa 2019 julkaiseman raportin sisältämien tietojen perusteella Turkki ei ole pyrkinyt yksiselitteisesti Afrinin kurdiväestön ajamiseen pois alueelta, vaan alueelle on myös asetettu Turkille uskollinen, kurditaustainen poliittinen eliitti.[[96]](#footnote-96) iMMAPin tammikuussa 2022 julkaiseman katsauksen mukaan PYD:n ja YPG:n hallitsemasta Afrinista paenneet ovat voineet palata alueelle Turkin ja SNA:n otettua alueen hallintaansa, ja esimerkiksi joidenkin Syyrian varhaisiin oppositioryhmiin ja PYD:n kanssa kilpaileviin kurdipuolueisiin, kuten Syyrian kurdien demokraattiseen puolueeseen (KDP-S[[97]](#footnote-97)), kuuluneet henkilöt ovat palanneet alueelle.[[98]](#footnote-98) Yhdysvaltain ulkoministeriön vuoden 2021 tilannetta käsittelevässä ihmisoikeusraportissa mainitaan, että Turkin tukema Syyrian väliaikaishallinto olisi ilmoittanut syyskuussa 2021 mahdollistaneensa 300 kurdiperheen paluun Afrinissa sijaitseviin koteihinsa ja tarjonneensa näille apua uudelleenasettumisessa alueelle.[[99]](#footnote-99)

Al-Hilun heinäkuussa 2019 julkaiseman raportin mukaan Turkki on kuitenkin pyrkinyt sulkemaan paikalliset kurdi- ja arabitaustaiset asukkaat Afriniin perustamiensa turvallisuusjoukkojen ulkopuolelle. Tämä on lisännyt paikallisten asukkaiden Turkin joukkojen/syyrialaisten kapinallisryhmien suhteisiin liittyvää jännittyneisyyttä, ja syventänyt Afrinin kurdiväestön ja muualta Afriniin paenneiden syyrialaisten välistä konfliktia.[[100]](#footnote-100) Tammikuussa 2021 julkaisemassaan raportissa al-Hilu toteaa Afrinissa tapahtuvien oikeudenloukkausten suuren määrän ja turvallisuustilanteen heikkouden syyksi sen, että alueen johtavien SNA-ryhmien riveissä ei ole paikallisia taistelijoita.[[101]](#footnote-101) Turkin joukkojen Aleppossa hallitsemilla alueilla matkustellut ja Syyrian kurdijoukkoihin (mm. YPG ja SDF) kielteisesti suhtautuvan tutkija Rena Netjesin mukaan Afriniin on perustettu Turkin hyökkäyksen jälkeen kurdien paikallisia neuvostoja. Lisäksi Netjes esittää, että Afrinissa toimivan, SNA:han kuuluvan Jabhat al-Shamiyan (suom. ”Levantin rintama”)[[102]](#footnote-102) riveissä taistelisi myös kurdeja.[[103]](#footnote-103)

Myös Tanskan maahanmuuttoviraston joulukuussa 2022 julkaistua raporttia varten haastateltujen useiden lähteiden mukaan SNA:han kuuluvissa aseellisissa ryhmissä on kurditaustaisia taistelijoita, mutta nämä on värvätty ryhmiin ennen vuoden 2018 Oliivinoksa-operaatiota. Lähteiden mukaan SNA ei pyri värväämään kurdeja tai jesidejä aktiivisesti riveihinsä, sillä se ei luota kyseisten etnisten ja uskonnollisten ryhmien edustajiin.[[104]](#footnote-104) Lisäksi Tanskan haastattelema tutkija Suhail al-Ghazi esittää, että joitakin Afrinin alueella eläviä kurdimiehiä olisi pakkovärvätty vuonna 2018 SNA:han sen takia, että näiden epäiltiin toimivan välillisesti YPG:n tai SDF:n taistelijoina.[[105]](#footnote-105)

iMMAPin tammikuussa 2022 julkaiseman katsauksen mukaan Afrinista paenneiden paluu piirikuntaan on ollut vuoden 2018 jälkeen hyvin politisoitunut kysymys. Turkin valtio esittää IDP:iden olevan halukkaita palaamaan ja ns. Oliivinoksa-alueen olevan paluiden toteutumisen näkökulmasta kunnossa, mutta alueen rajanylityspisteet ovat kiinni ja palaamaan pyrkivät joutuvat hankkimaan paluulleen Turkin turvallisuusviranomaisten hyväksynnän. Vastavuoroisesti Syyrian kurdien autonomisen hallinnon todetaan liioittelevan merkittävästi Afrinista paenneen kurdiväestön määrää ja esittävän kaikkien IDP:iden olevan haluttomia palaamaan. Lisäksi autonomisen hallinnon todetaan asettaneen tiukat rajoitukset sen hallitsemilla alueilla oleskelevan IDP-väestön paluille Afriniin.[[106]](#footnote-106) iMMAPin mukaan Afrinista paenneet sekä erityisesti Tal Rifaatin alueelle asettuneet IDP:t on välineellistetty AANESin toimesta ”symboliksi Turkin kurdeihin kohdistamista rikoksista” ja heitä sekä estetään aktiivisesti palaamasta että taivutellaan luopumaan paluuseen liittyvistä aikeistaan. Turkki on osaltaan pahentanut Afrinin alueen potentiaalisia sosiaalisia jännitteitä ja lisännyt painetta maiden ja omaisuuden haltuunottoon sallimalla, ellei peräti kannustamalla, ei-kurditaustaisen väestön laajamittaisen asettumisen Afriniin.[[107]](#footnote-107)

Tutkija Elizabeth Tsurkov esittää New Lines Instituten joulukuussa 2022 julkaisemassa raportissa SNA:n vaikutuspiiriin kuuluvia alueita yleisesti koskevan arvion, jonka mukaan näillä alueilla elävät kurdit altistuvat erityisellä tavalla oikeudenloukkauksille siksi, ettei näillä ole siteitä SNA:n piirissä toimiviin aseellisiin ryhmiin.[[108]](#footnote-108) Saatavilla olevien tietojen perusteella Turkin Syyriassa tukemat kapinallisryhmät kohdistavat erityistä mielenkiintoa Syyrian kurdien aseellisiin joukkoihin yhdistettyihin henkilöihin Afrinin piirikunnan ohella myös muilla Turkin Aleppon maakunnan pohjoisosissa hallitsemilla alueilla.[[109]](#footnote-109)

iMMAPin tammikuussa 2022 julkaiseman katsauksen mukaan sotilasoperaatioihin Syyrian hallinnon, SDF:n tai ISISin riveissä osallistuneet henkilöt ja kurdien poliittisiin puolueisiin kytköksissä olevat henkilöt eivät ole palanneet Turkin asevoimien ja näiden tukemien kapinallisryhmien Aleppon pohjoisosissa hallitsemille ns. Eufratin kilpi -alueille (Azaz, al-Bab ja Jarablus). iMMAPin mukaan tällaisilta henkilöitä evättäisiin palaaminen alueelle ja heidän turvallisuutensa on todennäköisesti uhattuna (*are likely to face security concerns*) joko Turkin turvallisuusjoukkojen tai SNA:n joukkojen[[110]](#footnote-110) toimesta.[[111]](#footnote-111) YK:n Syyria-komission syyskuussa 2022 julkaistun raportin mukaan monet SNA:n hallinnassa olevilla alueilla elävät kurdisiviilit joutuvat toistamiseen oikeudenloukkausten kohteiksi taustansa takia. Tällä tarkoitetaan tilannetta, jossa SNA kohdistaessa kiinniottoja ja pidätyksiä henkilöihin sen perusteella, että heidät on värvätty YPG-joukkoihin alun perin pakolla ja mahdollisesti myös alaikäisinä. Raportissa mainitaan esimerkkitapaus tammikuulta 2022, jossa SNA pidätti YPG:n entisen pakkovärvätyn taistelijan al-Babin kaupungin lähellä.[[112]](#footnote-112)

## Lähteet

ACAPS (Assessment Capacities Project) 3.3.2021. *ACAPS Short note: Syria: Humanitarian needs in Afrin.* <https://www.acaps.org/sites/acaps/files/products/files/20200302_acaps_short_note_syria_huamitarian_needs_in_afrin.pdf> (käyty 19.12.2022).

ANHA Hawar News Agency

4.12.2022. *The siege exacerbates the social conditions in Shahba Canton.* <https://hawarnews.com/en/haber/the-siege-exacerbates-the-social-conditions-in-shahba-canton-h34155.html> (käyty 20.12.2022).

20.4.2022. *They fight Democratic Nation Project in Sheikh Maqsoud and Ashrafieh*. <https://www.hawarnews.com/en/haber/they-fight-democratic-nation-project-in-sheikh-maqsoud-and-ashrafieh-h30221.html> (käyty 19.12.2022).

Balanche, Fabrice 2018. *Sectarianism in Syria’s Civil War.* The Washington Institute for Near East Policy. <https://www.washingtoninstitute.org/media/4137?disposition=attachment> (käyty 26.8.2022).

The Carter Center 3/2022. *The State of the Syrian National Army*. <https://www.cartercenter.org/resources/pdfs/peace/conflict_resolution/syria-conflict/2022/state-of-the-syrian-national-army-march-2022.pdf> (käyty 20.12.2022).

Ceasefire Centre for Civilian Rights/ YASA 7/2020. *Cultivating Chaos: Afrin after Operation Olive Branch.* <https://www.ceasefire.org/wp-content/uploads/2020/07/CFR_Syria_EN_July20.pdf> (käyty 19.12.2022).

COAR Global 18.4.2022. *Syria Update* (Vol. 5, No. 15). <https://coar-global.org/download/58428/> (käyty 19.12.2022).

The Democratic Self Administration of Afrin [päiväämätön]. *Report on the Displaced People from Afrin Canton in Shahba, Northern Syria and Surrounding Areas.* <https://rojavainformationcenter.com/storage/2021/07/Report-on-the-Displaced-People-from-Afrin-Canton-in-Shahba-Northern-Syria-and-Surrounding-Areas.pdf> (käyty 20.12.2022).

DIS (The Danish Immigration Service) 12/2022. *Syria. Recruitment to Opposition Groups.* <https://us.dk/media/10559/syria_-recruitment-to-opposition-groups_tilgaengelig.pdf> (käyty 19.12.2022).

EUAA (European Union Agency for Asylum)

9/2022a. *Syria: Security situation.* <https://euaa.europa.eu/sites/default/files/publications/2022-09/2022_09_COI_Report_Syria_Security_Situation_EN.pdf> (käyty 19.12.2022).

9/2022b. *Syria: Targeting of Individuals*. <https://euaa.europa.eu/sites/default/files/publications/2022-09/2022_09_COI_Report_Syria_%20Targeting%20of%20Individuals_EN.pdf> (käyty 19.12.2022).

Enab Baladi

13.4.2022. “*الشيخ مقصود”.. حاضنة للكرد ووجهة النظام للضغط على “قسد*” [“Sheih Maqsoud… kurdien kehto ja hallinnon kohta SDF:n painostamiseen”]. <https://www.enabbaladi.net/archives/564983> (käyty 19.12.2022).

18.3.2022. *Aleppo children forcibly kidnapped and recruited in SDF’s allied militia*. <https://english.enabbaladi.net/archives/2022/03/aleppo-children-forcibly-kidnapped-and-recruited-in-sdfs-allied-militia/> (käyty 19.12.2022).

Haenni, Patrick & Quesnay, Arthur 17.2.2020. *Surviving the Aftermath of Islamic State: The Syrian Kurdish Movement’s Resilience Strategy*. EUI (European University Institute) / MED (Middle East Directions). <https://cadmus.eui.eu/bitstream/handle/1814/66224/MED_WPCS_2020_3.pdf> (käyty 20.12.2022).

Al-Hilu, Khayrallah

14.1.2021. *The Turkish Intervention in Northern Syria: One Strategy, Discrepant Policies*. EUI (European University Institute) / MED (Middle East Directions). [https://cadmus.eui.eu/bitstream/handle/1814/69657/MED\_RR\_2021\_01s.pdf](https://cadmus.eui.eu/bitstream/handle/1814/69657/MED_RR_2021_01s.pdf?sequence=4&isAllowed=y) (käyty 19.12.2022).

25.7.2019. *Afrin Under Turkish Control: Political, Economic and Social Transformations*. EUI (European University Institute) / MED (Middle East Directions). <https://cadmus.eui.eu/bitstream/handle/1814/63745/MED_2019_10.pdf> (19.12.2022).

Human Rights Organisation - Afrin – Syria 28.5.2021 [Facebook]. *A statement to world public opinion.* <https://www.facebook.com/permalink.php?story_fbid=534213954628831&id=114977619885802&__cft> (käyty 19.12.2022).

Human Rights Watch

17.8.2022. *Questions and Answers: Turkey’s Threatened Incursion into Northern Syria*. <https://www.hrw.org/news/2022/08/17/questions-and-answers-turkeys-threatened-incursion-northern-syria> (käyty 19.12.2022).

6/2014. *Under Kurdish Rule. Abusses in PYD-Run Enclaves of Syria*. <https://www.hrw.org/sites/default/files/reports/syria0614_kurds_ForUpload.pdf> (käyty 19.12.2022).

iMMAP 1/2022. *Population Dynamics and Impact of Housing, Land, and Property (HLP) on Return and Integration of IDPs in Northern Aleppo*. RCM Thematic Report 8. <https://immap.org/wp-content/uploads/2022/02/Population-Dynamics-and-HLP-in-Northern-Aleppo-RCM-Thematic-Report-Jan-2022-1.pdf> (käyty 19.12.2022).

International Crisis Group

9.5.2022. *Syria Ruling over Aleppo’s Ruins*. Middle East Report No234. <https://d2071andvip0wj.cloudfront.net/234-syria-aleppos-ruins_0.pdf> (käyty 19.12.2022).

4.5.2017. *The PKK’s Fateful Choice in Northern Syria*. Middle East Report N°176. <https://icg-prod.s3.amazonaws.com/176-the-pkks-fateful-choice-in-northern-syria.pdf> (käyty 20.12.2022).

K24 (Kurdistan 24) 1.7.2022. *Syrian Kurdish party calls on PYD to release kidnapped civilian.* <https://www.kurdistan24.net/en/story/28842-Syrian-Kurdish-party-calls-on-PYD-to-release-kidnapped-civilian> (käyty 19.12.2022).

Maahanmuuttovirasto/ maatietopalvelu 18.2.2022. *Syyria / Kurditaustaisten naisten ja tyttöjen pakkovärväys Hasakan maakunnassa (helmikuun 2020 jälkeen)* [KT385]. Saatavilla Tellus-lähtömaatietokannasta.

Netjes, Rena

19.10.2022. *Shifting Lines and IDPs: Azaz, Afrin, and the HTS Incursion.* The Washington Institute for Near East Policy, Fikra Forum. <https://www.washingtoninstitute.org/policy-analysis/shifting-lines-and-idps-azaz-afrin-and-hts-incursion> (käyty 19.12.2022).

12.8.2022. *Arab Syrian IDPs of Tal Rifaat also Want to Go Home*. The Washington Institute for Near East Policy, Fikra Forum. <https://www.washingtoninstitute.org/policy-analysis/arab-syrian-idps-tal-rifaat-also-want-go-home> (19.12.2022).

Netjes, Rena & Van Veen, Erwin 4/2021. *Henchman, Rebel, Democrat, Terrorist*. Clingendael - Netherlands Institute for International Affairs. <https://www.clingendael.org/sites/default/files/2021-05/the-ypgpyd-during-the-syrian-conflict.pdf> (käyty 20.12.2022).

NPA (North Press Agency) 21.2.2021. *Aleppo’s Sheikh Maqsoud, Ashrafiya Attract Other Neighborhoods’ Residents*. <https://npasyria.com/en/54837/> (käyty 19.12.2022).

OCHA (The Office for the Coordination of Humanitarian Affairs) 2/2022. *Humanitarian Needs Overview. Syrian Arab Republic.* <https://www.humanitarianresponse.info/en/operations/whole-of-syria/document/2022-humanitarian-needs-overview-syrian-arab-republic> (käyty 20.12.2022).

Reuters/ McDowall, Angus 27.7.2017: *Aleppo district shows Assad's delicate dance with Kurds.* <https://www.reuters.com/article/us-mideast-crisis-aleppo-kurds-idUSKBN1AC1SY> (käyty 19.12.2022).

Rudaw/ Ya’qoube, Lazghine 11.6.2022. *Why does Turkey want to take Tal Rifaat?* <https://www.rudaw.net/english/opinion/10062022> (käyty 20.12.2022).

STJ (Syrians For Truth and Justice)

8/2022. *Afrin: 311 Arbitrary Arrests in the First Half of 2022*. <https://stj-sy.org/wp-content/uploads/2022/08/Afrin_311-Arbitrary-Arrests-in-the-First-Half-of-2022.pdf> (käyty 19.12.2022).

27.6.2022. *Aleppo/Sheikh Maqsoud: Kurdish Family Appeals to the YPG to Demobilize Underage Son*. <https://stj-sy.org/en/aleppo-sheikh-maqsoud-kurdish-family-appeals-to-the-ypg-to-demobilize-underage-son/> (käyty 19.12.2022).

11.1.2022. *Syria: 584 Persons Arrested in Afrin Over 2021*. <https://stj-sy.org/wp-content/uploads/2022/01/584-Persons-Arrested-in-Afrin-Over-2021-1.pdf> (käyty 19.12.2022).

Tejel, Jordi 2021. The Kurdish Question in Syria, 1946–2019. Teoksessa Bozarslan, Hamit, Gunes, Gengiz & Veli Yadirgi (eds.). *The Cambridge History of the Kurds*. Cambridge University Press, Cambridge, UK. s. 436–457.

Tsurkov, Elizabeth 12/2022. *The Gangs of Northern Syria: Life Under Turkey’s Proxies. New Lines Institute for Strategy and Policy*. <https://newlinesinstitute.org/wp-content/uploads/20221206-Intel-Briefing-Turkish-Proxies-in-Syria-NLISAP-1.pdf> (käyty 20.12.2022).

UN-Habitat (The United nations Human Settlements Programme) 5/2014. *City Profile of Aleppo*. <https://unhabitat.org/sites/default/files/documents/2019-05/aleppo_city_profile.pdf> (käyty 19.12.2022).

UN HRC (The United Nations Human Rights Council)/ IICISyria (Independent International Commission of Inquiry on the Syrian Arab Republic)

17.8.2022. *Report of the Independent International Commission of Inquiry on the Syrian Arab Republic* [A/HRC/51/45]. Saatavilla osoitteessa: <https://www.ecoi.net/en/file/local/2078691/G2246309.pdf> (käyty 19.12.2022).

8.2.2022. *Report of the Independent International Commission of Inquiry on the Syrian Arab Republic* [A/HRC/49/77]. Saatavilla osoitteessa: <https://www.ecoi.net/en/file/local/2069645/G2225152.pdf> (käyty 19.12.2022).

*13.8.2021. Report of the Independent International Commission of Inquiry on the Syrian Arab Republic* [A/HRC/49/77]. Saatavilla osoitteessa: <https://www.ecoi.net/en/file/local/2060676/A_HRC_48_70_E.pdf> (käyty 19.12.2022).

USDOS (The Unite States Department of State) 2022. *Syria 2021 Human Rights Report.* <https://www.state.gov/wp-content/uploads/2022/03/313615_SYRIA-2021-HUMAN-RIGHTS-REPORT.pdf> (käyty 19.12.2022).

WKI (Washingon Kurdish Institute)/ Brunaccioni, Dominic 9.3.2022. *Withering Branch: The Story of Afrin and its Peoples, Pre & Post “Operation Olive Branch”*. <https://dckurd.org/wp-content/uploads/2022/03/Withering-Branch_-The-Story-of-Afrin-and-its-Peoples-Pre-Post-Operation-Olive-Branch-_-Dominic-Brunaccioni.docx-3.pdf> (käyty 19.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Aleppon maakunnan hallintasuhteista, ks. EUAA 9/2022a, s. 84–87. [↑](#footnote-ref-1)
2. Kansalaisuudettomien kurdien tilannetta Syyriassa tarkastellaan esimerkiksi Euroopan unionin turvapaikkaviraston (EUAA) syyskuussa 2022 julkaisemassa raportissa EUAA 9/2022b, s. 89–91. [↑](#footnote-ref-2)
3. Allsopp 2014, s. 18 [↑](#footnote-ref-3)
4. Allsopp & van Wilgenburg 2019, s. 15 n3. [↑](#footnote-ref-4)
5. Allsopp 2014, s. 19. [↑](#footnote-ref-5)
6. Allsopp 2014, s. 19. [↑](#footnote-ref-6)
7. Balanche 2018, s. 51. [↑](#footnote-ref-7)
8. Balanche 2018, s. 53–54. [↑](#footnote-ref-8)
9. UN Habitat 5/2014, s. 3. [↑](#footnote-ref-9)
10. Balanche 2018, s. 54. [↑](#footnote-ref-10)
11. Balanche 2018, s. 53. [↑](#footnote-ref-11)
12. Tejel 2021, s. 436. [↑](#footnote-ref-12)
13. Allsopp 2014, s. 28. [↑](#footnote-ref-13)
14. Syrjinnällä ja sorrolla viitataan raportissa erityisesti kansalaisuudettomien kurdien tilanteeseen. [↑](#footnote-ref-14)
15. USDOS 2022, s. 66. [↑](#footnote-ref-15)
16. Syyrian kurdien autonominen hallinto perustettiin kurdipuolue PYD:n (kurd. *Partiya Yekîtiya Demokrat*, suom. Demokraattinen unionipuolue) toimesta (ks. esim. Haenni & Quesnay 17.2.2020, s. 1) ja se toimii ko. puolueen alaisuudessa (Netjes & Van Veen 4/2021, s. 2). PYD ja sen aseellisen siiven muodostavat Kansan puolustusyksiköt (kurd. *Yekîneyên Parastina Gel*, lyh. YPG) ovat määräävässä asemassa autonomisen hallinnon turvallisuusjoukkoina toimivissa Syyrian demokraattisissa joukoissa (eng. *Syrian Democratic Forces,* SDF) (Haenni & Quesnay 17.2.2020, s. 1 n2; International Crisis Group 4.5.2017, s. 2 n4) ja kytköksissä Kurdistanin työväenpuolueeseen (kurd. *Partiya Karkerên Kurdistanê*, PKK) (International Crisis Group 4.5.2017, s. i, *passim*; Netjes & Van Veen 4/2021). [↑](#footnote-ref-16)
17. Tämä autonomisesta hallinnosta yleisesti käytetty lyhenne juontuu hallinnon virallisesta englanninkielisestä nimestä *The Autonomous Administration of North and East Syria*. [↑](#footnote-ref-17)
18. International Crisis Group 9.5.2022, s. 2. [↑](#footnote-ref-18)
19. International Crisis Group 9.5.2022, s. 10. [↑](#footnote-ref-19)
20. Kaikki mainitut kaupunginosat on kuvattu UN OCHA:n 20.9.2016 julkaisemaan Aleppon kaupungin [karttaan](https://www.humanitarianresponse.info/sites/www.humanitarianresponse.info/files/documents/files/aleppo_city_reference_map_a2_low_res_20160929_lr.pdf). [↑](#footnote-ref-20)
21. Enab Baladi 13.4.2022. [↑](#footnote-ref-21)
22. STJ 27.6.2022. [↑](#footnote-ref-22)
23. ANHA Hawar News Agency 20.4.2022; Enab Baladi 13.4.2022. [↑](#footnote-ref-23)
24. ANHA Hawar News Agency 20.4.2022. [↑](#footnote-ref-24)
25. Balanche 2018, s. 44, 45. [↑](#footnote-ref-25)
26. Reuters/ McDowall 27.7.2017. [↑](#footnote-ref-26)
27. Balanche käyttää vertailukohtana Damaskoksen kurdiväestöä, jonka todetaan sulautuneen selkeämmin pääkaupungin valtaväestöön (ns. arabisaatio). Balanche 2018, s. 16. [↑](#footnote-ref-27)
28. Balanche 2018, s. 54. [↑](#footnote-ref-28)
29. Balanche 2018, s. 53. [↑](#footnote-ref-29)
30. Balanche 2018, s. 54. [↑](#footnote-ref-30)
31. NPA 21.2.2021. [↑](#footnote-ref-31)
32. Enab Baladi 13.4.2022. [↑](#footnote-ref-32)
33. NPA 21.2.2021. [↑](#footnote-ref-33)
34. Syyrian hallinto ja kapinallisryhmät kävivät vuosina 2012–2016 laajamittaisia taisteluita Aleppon kaupungin hallinnasta. Kaupungin sisällissodassa kärsimiä tuhoja arvioidaan esimerkiksi Maailmanpankin maaliskuussa 2017 julkaisemassa [raportissa](https://documents1.worldbank.org/curated/en/530541512657033401/pdf/121943-WP-P161647-PUBLIC-Syria-Damage-Assessment.pdf). [↑](#footnote-ref-34)
35. International Crisis Group 9.5.2022, s. 27. [↑](#footnote-ref-35)
36. International Crisis Group 9.5.2022, s. 2 n10. [↑](#footnote-ref-36)
37. Enab Baladi 13.4.2022. [↑](#footnote-ref-37)
38. COAR Global 18.4.2022, s. 4. [↑](#footnote-ref-38)
39. Ks. esim. Enab Baladi 13.4.2022. [↑](#footnote-ref-39)
40. ANHA Hawar News Agency 20.4.2022. [↑](#footnote-ref-40)
41. Ks. esim. Tsurkov 12/2022, s. 5. [↑](#footnote-ref-41)
42. Tarkemmin Tal Rifaatin alueen taustoista, ks. alaviite 88 alla. [↑](#footnote-ref-42)
43. ANHA Hawar News Agency 4.12.2022. [↑](#footnote-ref-43)
44. Ks. esim. Enab Baladi 18.3.2022; STJ 27.6.2022. [↑](#footnote-ref-44)
45. Vallankumouksellinen nuorisoliike (kurd. *Tevgera Ciwanên Şoreşger*; eng. *Revolutionary Youth Movement*) on Syyrian kurdien autonomisen hallinnon alueilla toimiva, Kurdistanin työväenpuolueeseen (PKK) kytköksissä oleva nuorisojärjestö. Järjestöä käsitellään tarkemmin esimerkiksi maatietopalvelun helmikuussa 2022 julkaistussa kyselyvastauksessa Maahanmuuttovirasto/ maatietopalvelu 18.2.2022. [↑](#footnote-ref-45)
46. Enab Baladi 18.3.2022. [↑](#footnote-ref-46)
47. STJ 27.6.2022. [↑](#footnote-ref-47)
48. Katsauksessa alueesta käytetään englanninkielistä nimitystä ”Olive Branch territory”. [↑](#footnote-ref-48)
49. iMMAP 1/2022, s. 14; ks. myös kartta saman katsauksen s. 29. [↑](#footnote-ref-49)
50. iMMAP 1/2022, s. 7. iMMAPin mukaan arviot Afrinin vuotta 2011 edeltävästä väestömäärästä vaihtelevat (iMMAP 1/2022, s. 22), minkä perusteella myös iMMAPin omaan arvioon tulee suhtautua tietyllä varauksella. [↑](#footnote-ref-50)
51. iMMAP 1/2022, s. 22. [↑](#footnote-ref-51)
52. iMMAP perustaa arvionsa kenttätyötä tehneiden tutkijoiden ja avointen lähteiden sisältämiin tietoihin. Ilmeisen kurdimyönteinen Human Rights Organisation - Afrin - Syria esittää 28.5.2021 Facebookissa julkaisemassaan lausunnossa, että ennen vuotta 2018 jopa 96 % Afrinin väestöstä olisi ollut etniseltä taustaltaan kurdeja. Human Rights Organisation - Afrin – Syria 28.5.2021 [Facebook]. [↑](#footnote-ref-52)
53. iMMAPin mukaan nykyisen ”Oliivinoksa-alueen” (eli käytännössä Afrinin piirikunnan) maaseutukylissä eli myös etnisten arabien muodostama vähemmistö. Afrinin alkuperäiset asukkaat olivat uskonnoltaan pääasiassa sunnimuslimeja, mutta alueella eli myös pieni määrä jesidejä ja alaviitteja. iMMAP 1/2022, s. 22. [↑](#footnote-ref-53)
54. ACAPS 3.3.2021, s. 2. [↑](#footnote-ref-54)
55. OCHA 2/2022, s. 16. [↑](#footnote-ref-55)
56. Human Rights Watch 17.8.2022. [↑](#footnote-ref-56)
57. Ks. esim. ACAPS 3.3.2021, s. 5; iMMAP 1/2022, s. 8. [↑](#footnote-ref-57)
58. Ks esim. ACAPS 3.3.2021, s. 5; UN HRC/ IICISyria 13.8.2021, para. 81, 82. [↑](#footnote-ref-58)
59. Eng. *Syrian National Army*. [↑](#footnote-ref-59)
60. ACAPS 3.3.2022, s. 1. [↑](#footnote-ref-60)
61. Al-Hilu 14.1.2021, s. 8. [↑](#footnote-ref-61)
62. ACAPS rinnastaa nimettömän tietolähteensä tietoihin perustuvassa arviossa Afrinin kurdit alueella elävien naisten ja lasten kaltaisiin haavoittuviin ryhmiin. ACAPS 3.3.2022, s. 5. [↑](#footnote-ref-62)
63. ACAPS 3.3.2021, s. 5, 6. [↑](#footnote-ref-63)
64. Yhteenottoja käsitellään tarkemmin esimerkiksi raportissa EUAA 9/2022a, s. 89–92. [↑](#footnote-ref-64)
65. WKI/ Brunaccioni 9.3.2022, s. 27–28 [↑](#footnote-ref-65)
66. Ceasefire Centre for Civilian Rights/ YASA 7/2020, s. 21–22. [↑](#footnote-ref-66)
67. USDOS 2022, s. 33. [↑](#footnote-ref-67)
68. UN HRC/ IICISyria 13.8.2021, para. 81, 82. [↑](#footnote-ref-68)
69. Tarkemmin, ks. UN HRC/ IICISyria 13.8.2021, para. 83, 84. [↑](#footnote-ref-69)
70. iMMAP 1/2022, s. 24. [↑](#footnote-ref-70)
71. Myös iMMAPin mukaan Afrinissa tapahtuvat (lunnastarkoituksessa tehdyt) sieppaukset ja salamurhat saattavat perustua henkilön kuviteltuun varallisuuteen ja siihen, että henkilö on tunnettu liike-elämän, turvallisuussektorin tai hallinnon edustaja. iMMAP 1/2022, s. 24. [↑](#footnote-ref-71)
72. Al-Hilu 25.7.2019, s. 9. [↑](#footnote-ref-72)
73. EUAA 9/2022b, s. 53. [↑](#footnote-ref-73)
74. STJ 11.1.2022, s. 3. [↑](#footnote-ref-74)
75. Määritelmä viittaa oletettavasti sieppausten kohteeksi joutuneiden henkilöiden etniseen tai uskonnolliseen taustaan. Edellä (alaviitteessä 52) Afrinin väestön etnisestä ja uskonnollisesta koostumuksesta esitettyjen tietojen perusteella sieppausten voidaan olettaa kohdistuneen joko etnisiin kurdeihin tai jesidien (niin ikään etnisiä kurdeja) tai alaviittien kaltaisiin uskonnollisiin vähemmistöihin. [↑](#footnote-ref-75)
76. STJ 8/2022, s. 3. [↑](#footnote-ref-76)
77. STJ 8/2022, s. 3. [↑](#footnote-ref-77)
78. ACAPS 3.3.2021, s. 5, 6. [↑](#footnote-ref-78)
79. USDOS 2022, s. 32. [↑](#footnote-ref-79)
80. UN HRC/ IICISyria 17.8.2022, para. 79, 80. [↑](#footnote-ref-80)
81. iMMAP 1/2022, s. 5. [↑](#footnote-ref-81)
82. Eng. *housing, land and property rights* (HLP). [↑](#footnote-ref-82)
83. iMMAP 1/2022, s. 8. [↑](#footnote-ref-83)
84. UN HRC/ IICISyria 13.8.2021, para. 80. [↑](#footnote-ref-84)
85. Tsurkov käyttää eräästä suojelurahan muodosta nimitystä ”puuvero”, millä viitataan todennäköisesti Afrinin maanviljelyselinkeinolle keskeiseen oliivinviljelyyn. [↑](#footnote-ref-85)
86. Tsurkov 12/2022, s. 15–16. [↑](#footnote-ref-86)
87. Tsurkov 12/2022, s. 17. [↑](#footnote-ref-87)
88. Syyrian kurdijoukot ovat läsnä Tal Rifaatin alueella, joka sijaitsee Aleppon kaupungista pohjoiseen (Rudaw/ Ya’qoube 11.6.2022). Tal Rifaatia ympäröivistä kylistä käytetään myös nimitystä Shabhan alue (Netjes 12.8.2022), ja kurdilähteet käyttävät kurdien Tal Rifaatin alueella hallitsemasta alueesta nimitystä ”Shabhan kanton” (Ks. esim. ANHA Hawar News Agency 4.12.2022; The Democratic Self Administration of Afrin [päiväämätön]). [↑](#footnote-ref-88)
89. iMMAP 1/2022, s. 7. [↑](#footnote-ref-89)
90. Human Rights Organisation - Afrin - Syria 28.5.2021 [Facebook]. [↑](#footnote-ref-90)
91. Netjes 19.10.2022. [↑](#footnote-ref-91)
92. ACAPS 3.3.2021, s. 7. [↑](#footnote-ref-92)
93. ACAPS 3.3.2021, s. 9. [↑](#footnote-ref-93)
94. Al-Hilu 25.7.2019, s. 20. [↑](#footnote-ref-94)
95. WKI/ Brunaccioni 9.3.2022, s. 13–16. [↑](#footnote-ref-95)
96. Al-Hilu 25.7.2019, s. 1; tarkemmin, s. 10–12. [↑](#footnote-ref-96)
97. Eng. *Kurdistan Democratic Party of Syria*. [↑](#footnote-ref-97)
98. iMMAP 1/2022, s. 23. [↑](#footnote-ref-98)
99. USDOS 2022, s. 25. [↑](#footnote-ref-99)
100. Al-Hilu 25.7.2019, s. 8–9. [↑](#footnote-ref-100)
101. Al-Hilu 14.1.2021, s. 11. [↑](#footnote-ref-101)
102. ”Levantin rintamaa” (eng. *Levant Front*) kuvataan lähteissä yhdeksi (Turkin hallinnoimien) kapinallisalueiden suurimmista ryhmistä (The Carter Center 3/2022, s. 5) ja monien sen taistelijoiden kuvataan olevan Aleppon maakunnan pohjoisosien paikallisia asukkaita (Tsurkov 12/2022, s. 19). [↑](#footnote-ref-102)
103. Netjes 12.8.2022. [↑](#footnote-ref-103)
104. DIS 12/2022, s. 8. [↑](#footnote-ref-104)
105. DIS 12/2022, s. 9. [↑](#footnote-ref-105)
106. iMMAP 1/2022, s. 23. [↑](#footnote-ref-106)
107. iMMAP 1/2022, s. 25. [↑](#footnote-ref-107)
108. Tsurkov 12/2022, s. 6; Tsurkovin arvio vastaa al-Hilun Afrinista esittämää arviota (ks. alaviite 101 edellä). [↑](#footnote-ref-108)
109. Ks. esim. iMMAP 1/2022, s. 21; UN HRC/ IICISyria 17.8.2022, para. 69. [↑](#footnote-ref-109)
110. Raportissa muodossa ”Turkish-sponsored Opposition” (lyh. TSO). [↑](#footnote-ref-110)
111. iMMAP 1/2022, s. 21. [↑](#footnote-ref-111)
112. UN HRC/ IICISyria 17.8.2022, para. 69. [↑](#footnote-ref-112)